Thomas Danielsen (V), 2014-01-17:
Tak for det, formand.
I hr. Torsten Schack Pedersens fravær læser jeg ordførerens tale op om B 13 om nedsættelse af en lovkommission om revision af skattekontrolloven.
Fra Venstres side er vi meget optaget af, at der kommer et styrket fokus på borgernes retssikkerhed, særlig når det gælder skatteområdet.
De seneste par år har vi jo desværre været vidne til en række meget uheldige sager på skatteområdet.
En ting er en række af de sager, hvor borgernes retssikkerhed er trådt under fode af SKAT, hvor borgere har oplevet en urimelig behandling fra SKATs side, men en anden ting er også de sager, hvor der er opstået tvivl om, hvor langt SKATs beføjelser egentlig rækker.
Derfor ligger Dansk Folkepartis beslutningsforslag, som vi nu behandler, i fuld forlængelse af de tanker og ønsker, vi fra Venstres side har gjort os på dette område.
For det, vi har været vidne til på skatteområdet de seneste år, har ikke været godt nok, når vi skal tale om os selv som et retssamfund.
Sagerne er mange – jeg skal ikke ridse dem op her – men når myndighederne påberåber sig tavshedspligt over for hinanden til ugunst for borgerne, er balancen tippet til gavn for systemet og imod borgernes retssikkerhed.
Skattekontrolloven har rigtig mange år på bagen, og det er en lov, som løbende er blevet udvidet.
Lad mig bare nævne, at skattekontrollovens § 8 Ø – der er 27 paragraffer, det begynder med 8 – vidner om en pletskydning, som jo i sig selv vidner om, at der er brug for et kvalitetstjek, modernisering og en sammenskrivning.
Der er brug for, at skattekontrolloven bliver kigget igennem for at skabe sammenhæng, klarhed og præciseringer.
Som det også fremgår af beslutningsforslaget, har vi i Skatteudvalget holdt eksperthøringer om retssikkerhed på skatteområdet.
Desværre besluttede et flertal uden om de blå partier, at høringen blev holdt for lukkede døre.
Men der var mange relevante indspark, herunder også kritik og uklarheder og tolkningsspørgsmål af skattekontrolloven.
Det seneste helt håndgribelige eksempel har været SKATs tolkning af reglerne omkring udlevering af teleoplysninger til brug for skatteligningen.
Den teknologiske udvikling gør også, at gamle bestemmelser i loven forsøges anvendt på nye områder.
Også derfor vil det være hensigtsmæssigt at få gennemgået skattekontrollovens bestemmelser
, så eksperter, professorer og andre juridisk kyndige personer nøje gennemgår den eksisterende lovgivning og kommer med forslag til en skattekontrollov, der mere præcist skaber klarhed for borgernes rettigheder og giver SKAT klare retningslinjer for sit arbejde.
Også fra Told- og Skatteforbundet er der blevet efterspurgt mere klarhed omkring skattekontrolloven, for selvfølgelig skal SKAT have kontrolbestemmelser, der sikrer, at det også kan kontrolleres, at borgerne og virksomhederne betaler den SKAT, de skal, men det skal foregå i overensstemmelse med grundlæggende retsprincipper og med klar hjemmel, så tingene ikke får lov til at skride, som tiden går.
Der er tale om kompliceret lovgivning, og derfor er det fornuftigt at sikre en grundig gennemgang af området i stedet for blot at komme med flere forslag, der måske kan løse nogle udfordringer, som der er i dag, men som ikke forholder sig til de uklarheder og risici for en praksis, der udvikler sig mere vidtgående, end intentionerne bag lovgivningen var.
I Venstre støtter vi som sagt, at borgernes retssikkerhed på skatteområdet styrkes.
Dette forslag ligger i fuld forlængelse af de bekymringer, vi også gør os i Venstre omkring skattekontrollovens udvikling, klarhed og sammenhæng både for borgerne og myndighederne, så Venstre kan støtte beslutningsforslaget.